Skandalebokserne Haye og Chisora møtes i juli
En hatkamp mellom de to har ligget i kortene siden de havnet i slagsmål på en pressekonferanse etter Chisoras skandaleopptreden og tap mot Vitali Klitsjko i Tyskland i vinter. Tirsdag ble kampen bekreftet. Et 210 centimeter høyt stålgjerde skilte Haye og hans hjelpere fra Chisora og hans følge på pressekonferansen i London. Dermed ble det intet slagsmål, men skjellsordene fløy gjennom gjerdet i begge retninger. Bakgrunn: Hevder skandaleboksere snart møtes i ringen Chisora ble fratatt sin britiske lisens etter skandaleoppførselen i Tyskland, men kampen på fotballklubben West Hams stadion Boleyn Ground øst i London vil bli arrangert på lisens fra Luxembourgs proffbokseforbund. - Han er en ideell motstander for meg. Jeg er så glad for at han har sterk hake, for ellers ville jeg knust ham i første runde. Nå kommer han i stedet til å få en langsom, hjernerystende omgang juling, sa Haye. - David, du mangler stil. Frisyren din er gammeldags og ordene dine billige. Du prater alltid, men du leverer ikke i ringen, svarte Chisora. Promotor Frank Warren benektet at han skader britisk proffboksing ved å søke lisens for kampen i Luxembourg. - Dette kommer til å bli et utsolgt stevne, en stor begivenhet. Verken Haye eller Dereck er tiltalt for noe etter det som skjedde i München. Dette er årets største kamp, og den er helt lovlig, sa han. Det ligger an til å bli den mest omtalte britiske tungvektsduell siden Lennox Lewis møtte Frank Bruno i 1993.
Tidligere tungvektsmester David Haye lover å slå ut Dereck Chisora når de møtes i bokseringen 14. juli.